<http://www.aftenbladet.no/nyheter/lokalt/stavanger/Advokat-domt-grovt-uaktsom-3064871.html>

Advokat dømt grovt uaktsom

Advokaten var grovt uaktsom da han overtalte klienten til å investere i eiendom på Kreta, mener tingretten.

Klienten hadde svært dårlig økonomi og store helseproblemer. Etter tvangssalg av en eiendom i 2006 rådet advokaten ham til å sette alle pengene fra eiendomssalget inn i Kreta-prosjektet, blant annet for å slippe unna kreditorer i Norge. Dessuten ble klienten lovet meget gode muligheter for stor gevinst. Investeringen innebar høy risiko, noe som ikke skal ha blitt formidlet til klienten. Alle pengene er i dag ansett som tapt.

I dommen, som ble avsagt av Stavanger tingrett tirsdag, får klienten fullt medhold. Den tidligere advokaten og hans forsikringsselskap er dømt til å dekke hele beløpet som ble betalt inn i Kreta-prosjektet, 1.763.040 kroner, pluss lovens forsinkelsesrente. Klienten får også dekket saksomkostninger på 154.271 kroner.

I retten kom det blant annet fram at motparten til klienten i avtalen om eiendomsinvesteringen på Kreta, ikke hadde underskrevet kontrakten. Deler av beløpet ble også utbetalt til feil selskap. I det hele tatt var ordlyden i kontrakten upresis og gjennomføringen av investeringen preget av grovt uaktsomhet, mener tingretten.

"Retten har ut fra en helhetsvurdering av NNs (advokatens navn, red. anm.) opptreden funnet at den må anses klanderverdig og grovt uaktsom," skriver tingrettsdommer Anne Kamilla Silseth.

Politiets etterforskning er nå i sluttfasen, får Aftenbladet opplyst.